b'\n_START_ARTICLE_\nBlisko iskustvo sa smr\xc4\x87u\n_START_PARAGRAPH_\nBlisko iskustvo sa smr\xc4\x87u ili iskustvo blisko smrti (IBS) (eng. Near Death Experience, NDE) je vrsta izvantjelesnih iskustava. Radi se o osobnom iskustvu koje se navodno doga\xc4\x91a kada je \xc4\x8dovjek na pragu smrti. Fenomen se pojavljuje nakon progla\xc5\xa1enja klini\xc4\x8dke smrti i uklju\xc4\x8duje osje\xc4\x87aj napu\xc5\xa1tanja tijela, prestanak svih briga i strahova, stanje potpunog mira, susret s nedavno preminulom bliskom osobom te pojavu jakog bijelog svijetla koje sna\xc5\xbeno privla\xc4\x8di._NEWLINE_Parapsiholozi i odre\xc4\x91en broj znanstvenika tvrde da se takvi fenomeni pojavljuju po to\xc4\x8dno odre\xc4\x91enom obrascu, neovisno o vjerskom opredjeljenju osobe koja ih do\xc5\xbeivljava pa da stoga upu\xc4\x87uju na to da bi to mogao biti jedan od dokaza o postojanju \xc5\xbeivota poslije smrti. Istovremeno, drugi znanstvenici obja\xc5\xa1njavaju da su takva iskustva rezultat elektri\xc4\x8dne oluje unutar mozga koji umire, odnosno da se radi o halucinaciji.\n_START_SECTION_\nIstra\xc5\xbeivanja\n_START_PARAGRAPH_\nZagovornici teorije o pre\xc5\xbeivljavanju ljudske du\xc5\xa1e nakon fizi\xc4\x8dke smrti smatraju da fenomen bliskog iskustva sa smr\xc4\x87u slijedi to\xc4\x8dno odre\xc4\x91ene stadije koji zapo\xc4\x8dinju spoznajom osobe o vlastitoj smrti, \xc5\xa1to je \xc4\x8desto popra\xc4\x87eno neugodnim zvukom, nakon \xc4\x8dega se javlja osje\xc4\x87aj smirenosti i spokoja te se do\xc5\xbeivljava izvantjelesno iskustvo pri kojem osoba osje\xc4\x87a kako napu\xc5\xa1ta svoje tijelo, a katkad ga mo\xc5\xbee i vidjeti. U tom trenutku otvara se nekakav mra\xc4\x8dni tunel iz kojeg izlazi blje\xc5\xa1tava svijetlost koja neodoljivo privla\xc4\x8di. Sudionici pojedinih iskustava tvrde da su po\xc4\x8deli lebdjeti prema gore, dok drugi tvrde da su imali osje\xc4\x87aj da tonu. Tijekom prolaska kroz tunel mo\xc5\xbee se dogoditi susret sa nedavno preminulim prijateljima ili \xc4\x8dlanovima obitelji, a ponekad slijedi i razgovor u kojem se osobe uvjeravaju da je sve u redu. Nakon toga, osoba se suo\xc4\x8dava s nizom prizora iz vlastitog \xc5\xbeivota koji se prikazuje pred osobom kao da su na filmskom platnu. Pri kraju tunela, javlja se sna\xc5\xbena spoznaja kako ne\xc5\xa1to nije u redu i da se osoba nalazi na pogre\xc5\xa1nom mjestu i da se mora vratiti. Iskustvo se zavr\xc5\xa1ava osje\xc4\x87ajem nenadanog i munjevitog povratka u tijelo._NEWLINE_Prva ozbiljnija istra\xc5\xbeivanja IBS-a zapo\xc4\x8dela su 70-ih godina 20. stolje\xc4\x87a kada su lije\xc4\x8dnici i znanstvenici po\xc4\x8deli pridavati ve\xc4\x87u pa\xc5\xbenju izjavama pacijenata koji su do\xc5\xbeivjeli iskustva na pragu smrti, a u mnogim slu\xc4\x8dajevima \xc4\x8dak bili progla\xc5\xa1avani klini\xc4\x8dki mrtvima i potom reanimiranima._NEWLINE_Godine 1975. znanstvenik Raymond Moody popularizirao je izraz "bliski susreti sa smr\xc4\x87u" u svojoj knjizi "\xc5\xbdivot nakon \xc5\xbeivota" i poku\xc5\xa1ao znanstveno istra\xc5\xbeiti taj fenomen. Me\xc4\x91utim, ve\xc4\x87ina \xc4\x8dlanova znanstvene zajednice odbila je sudjelovati u takvim istra\xc5\xbeivanjima, jer su fenomen zbog uklju\xc4\x8denja nadnaravnih i religijskih aspekata smatrali neznanstvenim i irelevantnim, zbog \xc4\x8dega se projekti koji bi istra\xc5\xbeili taj fenomen nisu mogli izda\xc5\xa1no financirati._NEWLINE_Tijekom 90-ih dr. Rick Strassman provodio je istra\xc5\xbeivanje nad korisnicima lijeka DMT-a, koji pouzdano uzrokuje halucinacije i dokazao je da je 2% njegovih pacijenata imalo vizije vrlo sli\xc4\x8dne onima "iskustvu bliske smrti", premda im uop\xc4\x87e nije prijetila opasnost od smrti. Stoga je zaklju\xc4\x8dak dr. Strassmana da mozak uzrokuje fenomen bliske smrti stvaraju\xc4\x87i halucinaciju, kako bi utje\xc5\xa1nom vizijom prikrio zastra\xc5\xa1uju\xc4\x87e iskustvo umiranja. Tako\xc4\x91er, drugi znanstvenici tvrde da je pojava tunela sa \xc5\xbearkim svijetlom u vizijama uzrokovana ekstremnim stanjem mozga koji se gasi kada srce prestaje raditi i kad je prekinut dotok krvi bogate kisikom.'